|  |
| --- |
|  |

 На основу чл. 134. став 1. тачка 1., 135. став 1. тачка 1 и 136. став 1. и 2. Закона о спорту („Сл. гласник РС“, 10/16), чл. 24. и 25. Покрајинске скупштинске одлуке о буџету АП Војводине за 2022. годину ("Службени лист АП Војводине", бр. 54/21), у вези са Правилником о одобравању и финансирању програма којима се остварују потребе и интереси грађана у области спорта у АП Војводини ("Службени лист АПВ", бр. 6/19), Покрајински секретаријат за спорт и омладину расписује

**Ј А В Н И К О Н К У Р С**

**за финансирање посебних програма – пројеката**

**изградње, одржавања и опремања спортских објеката у АП Војводини**

**УСЛОВИ У ПОГЛЕДУ ПОДНОСИОЦА И ПРЕДМЕТА КОНКУРСА**

 Предлог програма односно пројекта могу да подносе јединице локалне самоуправе, спортски центри (установе и јавна предузећа) чији су оснивачи јединице локалне самоуправе, предшколске установе, васпитно образовне установе и високошколске установе са територије Аутономне покрајине Војводине.

Предлог програма односно пројеката изградње, одржавања и опремања спортског објекта подноси његов власник, односно корисник земљишта или спортског објекта, уз сагласност власника земљишта, односно спортског објекта.

По својој садржини пројекти треба да се односе на изградњу, одржавањe или опремање спортских објеката на територији Аутономне покрајине Војводине.

* **Изградња** новог спортског објекта подразумева изградњу објекта у погледу извођења радова са пратећом докуметацијом и дозволама у складу са законом о планирању и изградњи.
* **Одржавање** спортског објекта подразумева капитално одржавање у погледу извођења радова на реконструкцији, доградњи, адаптацији и санацији, као и инвестиционо одржавање спортског објекта.
* **Опремање** спортског објекта подразумева опрему која се уграђује у спортски објекат или представља опрему која служи обављању спортских активности у том спортском објекту.

**КРИТЕРИЈУМИ У ПОГЛЕДУ ОДАБИРА ПРОГРАМА-ПРОЈЕКАТА**

 Предлози програма - пројеката, треба да задовољавају следеће услове и критеријуме:

* да за планиране активности постоји потребна документација у складу са законом којим се уређује планирање и изградња објеката;
* да је обезбеђена локација за изградњу спортског објекта;
* да је у питању спортски објекат који је од значаја за развој спорта у АП Војводини;
* да је у питању изградња или капитално (реконструкција, доградња, адаптација и санација) или инвестиционо одржавање спортског објекта;
* да су радови на изградњи и капиталном одржавању спортских објеката у складу са одговарајућом планском документацијом;
* да је предмер и предрачун радова за изградњу, односно за одржавање спортског објекта урађен и да га је оверило стручно лице;
* да је земљиште на којем се планира изградња новог спортског објекта у јавној својини;
* да је спортски објекат чије се одржавање планира у јавној својини (у целини или делимично);
* да носилац програма из сопствених средстава сноси трошкове припремних радова, ангажовања стручног надзора, техничког пријема, укњижбе и других пратећих трошкова;
* да се изградња, одржавање и опремање спортског објекта у оквирима јавноприватног партнерства врши под условима и на начин утврђен законом којим је уређено јавно-приватно партнерство;

**ПРИЈАВА И ДОКУМЕНТАЦИЈА КОЈА СЕ ДОСТАВЉА**

**Основна документација:**

* Образац предлога програма-пројекта (апликациони формулар), читко попуњен (откуцан или одштампан).
* Пропратно писмо у коме су наведене најосновније информације о подносиоцу и предложеном програму-пројекту, са образложењем (назив, сврха, циљ, значај, временско трајање, финансијски износ тражених средстава) и које је потписало овлашћено лице;

**Пратећа документација**:

Уз предлог програма мора бити приложена документација наведена у обрасцу предлога програма (стране 7, 8 и 9).

Спортски центри, поред наведене документације, достављају и сагласност на предлог пројекта од стране Јединице локалне самоуправе која је њихов оснивач.

Укупан износ средстава на конкурсу износи **120.000.000,00 (стодвадесетмилиона)** **динара.**

**Конкурс је отворен од дана објављивања у дневном листу „Дневник“ и траје до 1. маја 2022. године.**

Комисија за вредновање ће предлоге за одобравање финансирања програма достављати на одлучивање периодично у зависности од динамике пристизања предлога пројеката, времена њихове реализације, као и од динамике расположивости средстава. Неблаговремене пријаве, неће се разматрати. Након истека рока трајања овог Конкурса, на интернет страници Секретаријата ће се објавити списак подносилаца чији су предлози пројекта одобрени. Објављивањем ове листе, сматраће се да су подносиоци предлога пројеката који нису на листи, одбијени са захтевом за финансирање, те да су на овај начин о томе обавештени.

**НАЧИН** **ДОСТАВЉАЊА ПРИЈАВА НА КОНКУРС**

Пријаве на конкурс испуњавају се искључиво на одговарајућем обрасцу који је објављен на Интернет страници Секретаријата: www.sio.vojvodina.gov.rs и достављају се заједно са ЦД-ом (који треба да садржи скениране све документе који се достављају уз захтев) са назнаком на коверти **"ПРИЈАВА ЗА КОНКУРС ЗА ФИНАНСИРАЊЕ ПРОГРАМА – ПРОЈЕКАТА ИЗГРАДЊЕ, ОДРЖАВАЊА И ОПРЕМАЊА СПОРТСКИХ ОБЈЕКАТА У АПВ",** поштомна адресу: Покрајински секретаријат за спорт и омладину, Булевар Михајла Пупина 16, 21000 Нови Сад, или непосредно на писарници покрајинских органа.

Додатне информације могу се добити у току трајања конкурса на телефон (021) 487-4835, радним даном између 10 и 13 часова или путем електронске поште на адресу: jasna.pesic@vojvodina.gov.rs.

ПОКРАЈИНСКИ СЕКРЕТАР

Дане Баста